คปภ.วางโครงสร้างรับฟินเทค
คปภ.รับมือฟินเทค วางโครงสร้างรองรับ พร้อมผ่อนเกณฑ์สนับสนุนสตาร์ทอัพด้านประกันภัย
22 ก.ค. 2559

คปภ.รับมือฟินเทค วางโครงสร้างรองรับ พร้อมผ่อนเกณฑ์สนับสนุนสตาร์ทอัพด้านประกันภัย
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เนื่องจากอุตสาหกรรมประกันภัยเป็นส่วนหนึ่งของธุรกิจการเงิน คปภ.จึงเตรียมที่จะนำฟินเทคเข้ามาใช้ใน 4 มิติ คือ มิติแรก เทคโนโลยีความจำเป็น แต่ต้องทำอย่างค่อยเป็นค่อยไป โดยเฉพาะอุตสาหกรรมประกันภัยนั้น มีบริษัทที่มีความแตกต่างกันด้านขนาด มีทั้งขนาดเล็ก ขนาดกลาง และขนาดใหญ่ ซึ่งมีขีดความสามารถในการแข่งขันที่ไม่เท่ากัน โดยเฉพาะบริษัทเล็กจำเป็นต้องอาศัยเทคโนโลยีเพื่อเพิ่มความสามารถในการแข่งขัน โดยเฉพาะการลดต้นทุนในการดำเนินงาน
ปัจจุบันธุรกิจประกันภัยมีการนำฟินเทคเข้ามาใช้ในการทำงานด้านปฏิบัติงานในสำนักงาน เช่น ในกระบวนการเคลมสินไหมทดแทน การติดตามรถที่ทำประกันภัยรถยนต์ ซึ่งเป็นงานหลังบ้าน แต่งานบริการส่วนหน้ายังไม่ค่อยเกิดเท่าไร ซึ่งในสหรัฐอเมริกาที่เป็นต้นแบบฟินเทคมีการนำเทคโนโลยีมาช่วยให้ลูกค้าสามารถเปรียบเทียบราคา ผลประโยชน์ ของกรมธรรม์ต่างๆ ขณะที่ไทยมีเพียงไม่กี่แห่งเท่านั้น ซึ่งขณะนี้มีกลุ่มคนหน้าใหม่สนใจเข้ามาเป็นโบรกเกอร์ที่จะนำเสนอบริการลูกค้าในรูปของฟินเทค
มิติที่ 2 ความร่วมมือระหว่างหน่วยงานกำกับดูแลที่เกี่ยวข้องจะต้องร่วมมือกันกำกับดูแลอย่างบูรณาการ เพราะปัจจุบันการเสนอขายผลิตภัณฑ์ทางการเงินในหลากหลายช่องทาง เช่น ขายประกันผ่านมือถือ คปภ.จึงลงนามความร่วมมือเบื้องต้น (เอ็มโอยู) กับคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในการส่งเสริมและกำกับดูแล เพื่อให้เกิดประโยชน์สูงสุดแก่ประชาชนและอุตสาหกรรม
“สิ่งที่มองว่าน่าจะเกิดก่อน คือการขายประกันผ่านดิจิทัล เพราะในที่สุดแล้วไทยจะเข้าสู่ระบบไร้กระดาษ ซึ่งต้องดูจังหวะเวลาที่ประชาชนรับได้ด้วย เพราะอาจจะมีประชาชนบางกลุ่มที่ต้องการใช้กระดาษเป็นหลักฐาน” นายสุทธิพล กล่าว
สำหรับมิติที่ 3 กฎกติกาต่างๆ จะต้องรองรับกลุ่มสตาร์ทอัพที่จะพัฒนานวัตกรรมใหม่ๆ ด้านประกันภัย โดยเป็นกฎกติกาจะต้องมีลักษณะส่งเสริม ไม่ใช่ออกกฎกติกา เพื่อเป็นอุปสรรคต่อการนำเทคโนโลยีเหล่านี้มาใช้ และมิติที่ 4 การให้ความรู้แก่ผู้บริโภค ให้รู้เท่าทันเทคโนโลยี เพื่อไม่ให้ถูกเอาเปรียบ
ทั้งนี้ กรมธรรม์ที่มีความซับซ้อนยังไม่เหมาะที่จะเสนอขายผ่านฟินเทค เบื้องต้นควรเสนอขายกรมธรรม์ที่ไม่ซับซ้อน เช่น กรมธรรม์ไมโครอินชัวรันส์